পানির অপর নাম জীবন। অথচ বর্তমানে ঢাকায় পানির সমস্যা সবচেয়ে বড় সমস্যা। বর্তমানে ঢাকা মহানগরীতে প্রায় ১ কোটি ২০ লাখ লোকের বাস। ফার ইস্টার্ন ইকোনোমিক রিভিউর হিসাব অনুযায়ী ২০২৫ সালে ঢাকা নগরীর জনসংখ্যা দাঁড়াবে ২ কোটি ৬০ লাখ। বর্তমানে ঢাকাবাসী ঢাকা শহরের ভূ-গর্ভস্থ পানির ওপর নির্ভরশীল। এই ভূ-গর্ভস্থ পানি শেষ হয়ে গেলে কী অবস্থা হবে? এছাড়া যেভাবে উঁচু উঁচু সব ভবন তৈরি হচ্ছে, এর ভারে বা চাপে  ভূমিধস হবার সম্ভাবনা বেশি। তাই এটাকে ১ নম্বর প্রধান সমস্যা হিসেবে ভাবা উচিত। এ সমস্যা সমাধানে আমার পরামর্শ হলো, ঢাকা থেকে মাত্র ৫০/৫৫ কিলোমিটার দূরে পদ্মা নদী, ৪০/৪৮ কিলোমিটার দূরে ধলেশ্বরী নদী। পদ্মা কিংবা ধলেশ্বরী থেকে অনায়াসে দুটো ৬ ফুট ব্যাস পাইপ দিয়ে পানি আনা যেতে পারে। এটা ১ কোটি ২০ লাখ লোকের জীবন বাঁচানোর সমস্যা। ২০১০ সালের এক খবরে প্রকাশ, চীনে প্রায় ১৮/২০ ফুট ব্যাসের পাইপ দিয়ে ৮০০ কিলোমিটার দূরে পানি সরবরাহের ব্যবস্থা করা হয়েছে। ঢাকা মহানগরীর ১ কোটি ২০ লাখ লোকের বাঁচা-মরার সমস্যার কথা মনে রেখে  সরকারকে এ ব্যাপারে পদক্ষেপ গ্রহণের জন্য অনুরোধ জানাচ্ছি।